Staçión de Zêna Pêgi

A staçión de Zêna Pêgi (ascì sôlo staçión de Pêgi, Stazione di Genova Pegli in italiàn) a l'é 'na staçión feroviària ch'a se trêuva in sciâ ferovîa Zêna-Vintimìggia. Avèrta a partî da-o 1856, a l'é a-o servìçio do comùn de Zêna, capolêugo da sò çitæ metropolitànn-a, pi-â delegaçión de Pêgi.

 Stöia 
A staçión de Zêna Pêgi a l'é stæta inougurâ inte l'ànno 1856, a-o moménto de l'avertûa do tòcco de ferovîa tra e dôe staçioìn de Sàn Pê d'Ænn-a e de Ôtri.

 Inpiànti 
 Pasagê 
Inta staçión de Zêna Pêgi gh'é dôe colìsse pò-u servìçio pasagê, co-o colegaménto tra e dôe banchìnn-e e co-o fabricâto viâgiatoî ch'o l'é poscìbile gràçie a doî sorviapasàggi.

Segóndo a clascìfica de RFI a staçión de Pêgi a l'é 'na staçión de categorîa "d'argénto".

 Mèrçe 
Into pasòu, da-arénte a-a staçión gh'êa 'na magazìn pe-e mèrçe, dotòu de 'na sò colìssa ma, scibén ch'o l'é ancón in pê, o no vêgne ciù dêuviòu e o sò ciasâ o l'é stæto convertîo into parchézzo da staçión.

Vèrso levànte, in corispondénsa do pónte in sciâ Voêna, gh'é 'na colìssa de colegaménto co-o depòxito petrolìfero da socjêtæ Carmagnani de Mortiòu, ch'o l'é pe cóntra ancón in ûzo ma o vêgne comandòu da-a staçión de Zêna Séstri Ponénte Ariopòrto.

 Moviménto 
A staçión de Zêna Pêgi a l'é servîa sôlo da colegaménti regionâli e metropolitén de Trenitalia, inte l'ànbito do sò contràtto de servìçio co-a Región Ligùria, lighæ sorviatùtto a-o servìçio feroviàrio urbâno de Zêna. A ògni mòddo, gh'é 'n çèrto tràfego de convòlli pasagê ascì, co-in trêno ch'o se fèrma chi ciù ò mêno ògni chìnze menûti inte ciaschedùnn-a de dôe direçioìn.

 Servìççi 
A staçión a dispónn-e de:
  Bigeterîa ötomàtica
  Sâla d'atéiza
  Servìççi igénichi
  Parchézzo
  Cafè
  Ristorànte
  Barachìn da giornâli
  Bitêghe
  Ascensô

 Interscàngi 
Da-arénte a-a staçión gh'é a fermâta de coriêre de "Pêgi FS/Mûzei Pravexìn" (Pegli FS/Musei Pallavicini) e, a 50 mêtri de distànsa in sciâ Stràdda Ourélia, a l'é servîa da-e dôe fermâte de "Longomâ (1 e 2)/FS-Mûzei Pravexìn" (Lungomare/FS-Musei Pallavicini).

Pe de ciù, a 300 mêtri da-a staçión, gh'é o scâ do servìçio marìtimo do Navebus, gestîo lê ascì da l'AMT e ch'o colêga pe mâ o quartê de Pêgi co-a zöna do pòrto antîgo, óltre che quéllo di bàrchi de l'inpréiza Alimar, ch'a l'inàndia de escurscioìn turìstiche scìnn-a Camóggi e a-e Çìnque Tære.
  Coriêre AMT do traspòrto pùblico locâle da çitæ metropolitànn-a de Zêna (lìnie 1, 71/, 93, 189, 189/, 190, N2).
  Tascì.
  Inbàrco do servìçio Navebus

 Galerîa d'inmàgine 

 Nòtte 

 Âtri progètti 

Pêgi